送轉運判官李公恕還朝
作者：蘇轍
朝代：宋

paragraphs: 我行未厭山東遠，昔遊歷下今梁宛。
官如鷄肋浪奔馳，政似牛毛常黽勉。
幸公四年持使節，按行千里長相見。
鷹掣秋田伏兔驚，驥馳平野疲牛倦。
似憐多病與時違，未怪兩州從事懶。
除書奪去一何速，歸袖翩然不容挽。
黄河東注竭崑崙，鉅野橫流入州縣。
民事蕭條委濁流，扁舟出入隨奔電。
回首應懷微禹憂，歸朝且喜寧親便。
公知齊楚即爲魚，勸築宣防不宜緩。